Mies houkutteli 13-vuotiasta tyttöä karamelleilla ja vaatteilla.

Romano-Lukas Hitler kertoo, että työnsaanti on ollut vaikeaa hänen sukunimensä vuoksi. MVPhotos

Romano-Lukas Hitler, 69, on saanut tuomion pedofiliasta oikeusistuimessa Görlitzissä itäisessä Saksassa. Görlitz sijaitsee Puolan rajalla.

Romano-Lukas Hitler väittää olevansa viimeinen natsi-diktaattorin sukulainen, jonka nimi on Hitler. Hän kertoo olevansa Adolf Hitlerin sukulainen Adolfin isän Aloisin puolelta. Aloisilla oli pikkuveli, jonka pojanpoika pakeni sodan jälkeen Slovakiaan. Tämä pojanpoika oli Romano-Lukasin isä.

Tämä on kuva Romano-Lukas Hitlerin passista. MVPhotos

Namusetä

Nyt Romano-Lukas Hitler on saanut tuomion pedofiliasta. Oikeudessa 13-vuotiaasta tytöstä käytettiin pelkästään nimeä Ania R.

Tytön isä kertoo Bild-lehdelle, että kaikki sai alkunsa, kun hän oli myymässä autotallia ja ilmoitti siitä lehdessä.

– Kun Hitler tuli paikalle, hän ei tuntunut olevan kovinkaan kiinnostunut autotallista vaan tyttärestäni Aniasta. Myöhemmin hän houkutteli Anian omalle asunnolleen karamelleilla ja ostamalla hänelle vaatteita ja muovisia kukkia. Hitler jopa tarjoutui menemään Anian kanssa naimisiin, kertoo isä Piotr, 60. Perhe on kotoisin Puolasta.

Kun tytär oli kertonut Hitlerin suudelleen häntä, isä kielsi tytärtään enää näkemästä Hitleriä. He olivat ilmoittaneet asiasta poliisille ja asiasta nostettiin syyte. Tuomari Ulrich Schettgen kertoi oikeudessa Hitlerin muun muassa suudelleen Aniaa vastoin tämän tahtoa ja määräsi Hitlerin maksamaan reilun 800 euron sakot.

Adolf Hitlerin isoisästä ei ole koskaan ollut täyttä varmuutta. AOP

Adolfin isoisä ei ole koskaan varmistunut

Adolf Hitlerin isä Alois Schicklgruber syntyi Itävallassa pienessä Stronesin maalaiskylässä. Hänen äitinsä oli naimaton 42-vuotias Maria Anna Schicklgruber, joka ei suostunut koskaan kertomaan lapsen isää.

Jälkikäteen isäksi on merkitty kiertelevä myllärin apulainen Johann Georg Hiedler. Hän meni naimisiin Maria Annan kanssa viisi vuotta Aloisin syntymän jälkeen. Viisi vuotta kestänyt avioliitto päättyi, kun Maria Anna kuoli ja Johann George häipyi omille teilleen.

Johann Georgen nuorempi veli Johann Nepomuk Hüttler toimi Aloisin kasvatti-isänä. 39-vuotiaana Adolfin isä Alois muutti nimensä muotoon Hitler. Se oli yhdistelmä Hiedleristä ja Hüttlerista.

Alois Hitler junior ja hänen velipuolensa Adolf. Wikimedia Commons

Hitler-nimi aiheuttanut työnhaussa ongelmia

Nyt pedofiliasta tuomion saanut Romano-Lukas Hitler väittää esi-isänsä siis olleen Adolfin isän Aloisin nuorempi veli.

Romano-Lukas ei ole koskaan halunnut vaihtaa nimeään, vaikka hän kertoo sen aiheuttaneen matkan varrella ongelmia. Hitler kertoo, että hänen vanhempiensa kuoleman jälkeen puolalainen perhe adoptoi hänet. Myöhemmin aikuisena hän muutti Saksaan ja opiskeli perämieheksi.

– Sukunimeni vuoksi minun on ollut vaikea saada työtä, kertoo Romano-Lukas saksalaislehdille.

Varmoja todisteita ei Romano-Lukasin sukulaisuussuhteesta Adolfiin ole.

Britanniassa syntynyt Adolfin veljenpoika William yritti hyötyä setänsä asemasta sen jälkeen, kun tämä oli noussut valtaan Saksassa. Zumawire/MVPhotos

Sukulaisia Yhdysvalloissa

Diktaattorin ainoat varmistetut sukulaiset asuvat Yhdysvalloissa.

Kolme kertaa naimisissa ollut Adolf Hitlerin isä Alois sai keskimmäisen vaimonsa Franziskan kanssa pojan, jonka nimeksi laitettiin Alois junior.

Alois junior tapasi tulevan vaimonsa irlantilaisen Bridget Dowlingin Dublinissa. He menivät vuonna 1910 naimisiin Lontoossa ja muuttivat myöhemmin Liverpooliin.

Heidän poikansa William Patrick Hitler syntyi 1911. Isä hylkäsi pian perheensä. William Hitler matkusti vuonna 1933 Saksaan ja yritti hyötyä setänsä Adolfin noususta valtaan. Adolf järjestikin Williamille hyvän paikan pankissa. Myöhemmin William työskenteli Opelin tehtailla ja autokauppiaana.

William oli kuitenkin tyytymätön työpaikkoihinsa ja alkoi kiristää setäänsä Adolfia. Hän muun muassa lupasi paljastaa lehdistölle, että Adolfin isänpuoleinen isoisä oli juutalainen kauppias.

Vuonna 1938 Adolf Hitler lupasikin veljenpojalleen hyvän paikan korkeassa virassa. William epäili sitä ansaksi ja hän pakeni natsi-Saksasta.

Adolf Hitlerin velipuolen Alois juniorin vaimo Bridget Hitler hyvästelemässä poikaansa William Hitleriä, joka on lähdössä taistelemaan natsi-Saksaa vastaan. Zumawire/MVPhotos

Hitler taisteli Hitleriä vastaan

Tammikuussa vuonna 1939 sanomalehtimagnaatti William Randolph Hearst toi Williamin ja hänen äitinsä Bridgetin USA:han luentokiertueelle.

He jäivät jumiin Yhdysvaltoihin, kun toinen maailmansota syttyi. He asettuivat asumaan New Yorkiin.

William ei ollut enää setänsä suuri ihailija ja vuonna 1944 hän liittyi Yhdysvaltojen laivastoon. Hitler taisteli Hitleriä vastaan.

Ymmärrettävistä syistä perhe muutti myöhemmin nimensä. Uusi sukunimi oli Stuart-Houston.

William Stuart-Houston sai vaimonsa kanssa Yhdysvalloissa neljä poikaa, Alexander Adolf (s. 1950). Louis (s. 1952), Howard ja Brian (s. 1966).

Isä William kuoli 1987. Hänen neljän poikansa kerrotaan sopineen keskenään, että kukaan heistä ei hanki lapsia. Totta tai ei, heillä kenelläkään ei ole jälkeläisiä.